CELEX: 62007CN0483
Language: el
Date: 2007-11-05 00:00:00
Title: Υπόθεση C-483/07 P: Αίτηση αναιρέσεως της Galileo Lebensmittel GmbH & Co. KG κατά της αποφάσεως που εξέδωσε το Πρωτοδικείο (δεύτερο τμήμα) στις 28 Αυγούστου 2007 στην υπόθεση T-46/06, Galileo Lebensmittel GmbH & Co. KG κατά Επιτροπής των Ευρωπαϊκών Κοινοτήτων, που κατατέθηκε στις 5 Νοεμβρίου 2007

12.1.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 8/7
            
         Αίτηση αναιρέσεως της Galileo Lebensmittel GmbH & Co. KG κατά της αποφάσεως που εξέδωσε το Πρωτοδικείο (δεύτερο τμήμα) στις 28 Αυγούστου 2007 στην υπόθεση T-46/06, Galileo Lebensmittel GmbH & Co. KG κατά Επιτροπής των Ευρωπαϊκών Κοινοτήτων, που κατατέθηκε στις 5 Νοεμβρίου 2007
   (Υπόθεση C-483/07 P)
   (2008/C 8/13)
   Γλώσσα διαδικασίας: η γερμανική
   Διάδικοι
   
      Αναιρεσείουσα: Galileo Lebensmittel GmbH & Co. KG (εκπρόσωπος: K. Bott, δικηγόρος)
   
      Λοιποί διάδικοι κατ' αναίρεση: Επιτροπή των Ευρωπαϊκών Κοινοτήτων
   Αιτήματα της αναιρεσείουσας
   Η αναιρεσείουσα ζητεί από το Δικαστήριο:
   
               1.
            
            
               να ακυρώσει τη διάταξη του Πρωτοδικείου των Ευρωπαϊκών Κοινοτήτων, δεύτερο τμήμα, της 28ης Αυγούστου 2007, και
            
         
               2.
            
            
               να κρίνει άκυρη την απόφαση της αναιρεσίβλητης να διατηρήσει προς αποκλειστική χρήση το όνομα του τομέα galileo.eu·
            
         
               3.
            
            
               να καταδικάσει την αναιρεσίβλητη στα ενώπιον του Πρωτοδικείου και του Δικαστηρίου δικαστικά έξοδα·
            
         
               4.
            
            
               μόνον επικουρικώς ως προς τα αιτήματα 2 και 3 να αναπέμψει την υπόθεση στο Πρωτοδικείο και να καταδικάσει την αναιρεσίβλητη στα έξοδα της κατ' αναίρεση διαδικασίας.
            
         Λόγοι της αναιρέσεως και κύρια επιχειρήματα
   Με την παρούσα αίτηση αναιρέσεως, η αναιρεσείουσα προβάλλει παραβίαση του κοινοτικού δικαίου (άρθρο 58, πρώτο εδάφιο, δεύτερη περίοδος, του Οργανισμού του Δικαστηρίου), ήτοι του άρθρου 230, τέταρτο εδάφιο ΕΚ. Κατά την αναιρεσείουσα, το Πρωτοδικείο διέπραξε αυτή την παραβίαση δικαίου απορρίπτοντας την προσφυγή της με την αιτιολογία ότι ήταν απαράδεκτη επειδή η προσβαλλομένη με την προσφυγή της αναιρεσείουσας απόφαση της καθής περί διατηρήσεως του ονόματος του τομέα galileo.eu για τα κοινοτικά όργανα δεν την «αφορά ατομικά». Η αναιρεσείουσα θεωρεί ότι η απόφαση της Επιτροπής περί διατηρήσεως του ονόματος του τομέα galileo.eu για τα κοινοτικά όργανα την αφορά ατομικά υπό την έννοια της νομολογίας του Δικαστηρίου, λόγω των δικαιωμάτων που αυτή έχει επί του γερμανικού λεκτικού σήματος Galileo, του νομικού καθεστώτος που της παραχωρείται με τον κανονισμό 874/2004 της Επιτροπής στο πλαίσιο της διαδικασίας καταχωρίσεως, καθώς και λόγω του γεγονότος ότι ο τομέας galileo.eu αποτελεί συναλλάξιμο οικονομικό αγαθό και μπορεί μια μόνο φορά να παραχωρηθεί.